
B7‑0692/2011
Europa-Parlamentets beslutning om den fremtidige protokol om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Den Europæiske Union og Kongeriget Marokko (2011/2949(RSP))

Europa-Parlamentet,

· der henviser til fiskeripartnerskabsaftalen mellem Den Europæiske Union og Kongeriget Marokko (Rådets forordning (EF) nr. 764/2006 af 22. maj 2006
),

· der henviser til protokollen om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Den Europæiske Union og Kongeriget Marokko (0000/2011),

· der henviser til godkendelsesproceduren, jf. artikel 43, stk. 2, og artikel 218, stk. 6, andet afsnit, litra a), i traktaten om Den Europæiske Unions funktionsmåde (C7-0000/2011),

· der henviser til udtalelserne fra Udviklingsudvalget og Budgetudvalget (A7-0000/2011 og A7-0000/2011),

· der henviser til den begrundelse, der indgår i henstillingen fra Fiskeriudvalget (A7-0394/2011), der skitserer manglerne ved den nuværende etårige protokol,

· der henviser til forretningsordenens artikel 115, stk. 5, og artikel 110, stk. 2,

A. der henviser til, at ifølge den eksterne efterfølgende evaluering, som Kommissionen har foretaget, består der allerede i den nuværende protokol et klart utilfredsstillende forhold mellem fordele og ulemper som følge af det ringe omfang, hvori de forhandlede fiskerimuligheder udnyttes, og på grund af uhåndterede økologiske og sociale problemstillinger;

B. der henviser til, at den nye protokol, som Kommissionen skal forhandle for en etårig periode løbende fra den 28. februar 2012, bør tage de aspekter, der er fremsat herunder, i betragtning;

1. opfordrer Kommissionen til at flytte forhandlingerne om en ny protokol frem med henblik på at undgå en situation, hvori protokollen skal finde midlertidig anvendelse, fordi Parlamentet endnu ikke har givet sin godkendelse;

2. opfordrer Kommissionen til at drage omsorg for, at den fremtidige protokol er økonomisk, økologisk og socialt bæredygtig og gensidig fordelagtig;

3. opfordrer Kommissionen til at sikre, at princippet om, at EU-fartøjer kun tillades adgang til fiskeri af overskudsbestande, overholdes i alle fremtidige protokoller;

4. opfordrer Kommissionen til at sikre, at den fremtidige protokol til justering af fiskerimulighederne er i tråd med de videnskabelige retningslinjer og vurderinger af bestandene samt med fiskerisektorens behov; fastholder endvidere, at de tekniske foranstaltninger og fiskerimulighederne skal være i overensstemmelse med de videnskabelige retningslinjer;

5. opfordrer Kommissionen til at sørge for, at sektorstøtten anvendes mere effektivt og at der føres et mere virkningsfuldt tilsyn;

6. opfordrer Kommissionen til at tage de fornødne skridt til at tilvejebringe de nødvendige data om gennemførelse af protokollen og dermed gøre lovgivningsproceduren så gennemskuelig som muligt;

7. opfordrer Kommissionen til at sikre, at den fremtidige protokol bliver til gavn for de lokalsamfund, der berøres;

8. opfordrer endvidere Kommissionen til at efterleve de interinstitutionelle rammer og Parlamentets rolle i overensstemmelse med bestemmelserne i Lissabontraktaten; 

9. pålægger sin formand at sende denne beslutning til Kommissionen.

� EUT L 141 af 29.5.2006, s. 1.

